If (uzņēmums)

If P&C Insurance Holding ir Zviedrijā reģistrēts nedzīvības apdrošināšanas pakalpojumu grupas pārvaldītājsabiedrība, kas pieder Somijas uzņēmumam Sampo. Galvenais birojs atrodas Bergshamrā, Stokholmas ziemeļu pievārtē. Uzņēmuma grupa ar zīmolu If darbojas īpašuma, veselības, KASKO, OCTA, ceļojumu, mājdzīvnieku un nelaimes gadījumu apdrošināšanas jomā Ziemeļvalstīs un Baltijas valstīs, un tai ir vairāk nekā 4,6 miljoni klientu. Vēsture 1999. gadā Zviedrijas Skandia, Norvēģijas Storebrand un Somijas Pohjola apvienoja savu nedzīvības apdrošināšanas biznesu kopuzņēmumā. Skandia uzņēmumā ieguva 42 % daļu, Storebrand — 33 % un Pohjola — 25 %. Sākotnēji to paredzēja nosaukt par Newco, bet beigās izvēlējās If (pilns nosaukums If Skadeförsäkring AB). Nosaukums veidots no angļu vārda If ("ja") ar ideju "ja nu kas notiek". 2000. gadā Pohjola izstājās no If grupas, lai turpinātu neatkarīgi darboties nedzīvības apdrošināšanā. 2001. gadā Somijas uzņēmums Sampo no Eiropas Komisijas saņēma atļauju no Storebrand iegādāties If akcijas. 2002. gada sākumā Sampo savu īpašumu un nelaimes gadījumu apdrošināšanas uzņēmumu Vakuutusyhtiö Sampo apvienoja ar If, iegūstot 38 % akciju uzņēmumā. 2004. gadā Skandia un Storebrand pārdeva visas tām piederošās If akcijas Sampo, un Sampo Oyj kļuva par If Skadeförsäkring Holding AB (publ) vienīgo akcionāru. 2006. gadā If ieguva atļauju sniegt apdrošināšanas pakalpojumus Krievijā. 2008. gadā If Krievijā iegādājās SOAO Region. 2016. gadā If izbeidza savu mazumtirdzniecības darbību Krievijā. 2009. gadā gadā If darbība Igaunijā, Latvijā un Lietuvā tika apvienota vienā Igaunijā reģistrētā sabiedrībā If P&C Insurance AS. Latvijā If ir pazīstams ar nosaukumu If Apdrošināšana, Lietuvā – "If" draudimas un Igaunijā – If Kindlustus. Baltijas biznesa segmenta vadītājs ir Andris Morozovs. 2013. gada 2. maijā If P&C pabeidza Dānijas Tryg apdrošināšanas biznesa Somijā iegādi par 15 miljoniem EUR. 2019. gada 28. novembrī If parakstīja līgumu par Norvēģijas palīdzības uz ceļiem uzņēmuma Viking iegādi par 32 miljoniem eiro; darījums pabeigts 2020. gada 8. janvārī. 2024.gadā If atzīmēja 25 gadu jubileju. Savukārt kopš 2025.gada 1.jūlija otrs lielākais Dānijas apdrošināšanas uzņēmums Topdanmark ir integrēts If P&C Insurance AS sastāvā. "If Apdrošināšana" Latvijā 1998. gada 1. aprīlī Latvijā tika dibināts Sampo meitas uzņēmums "Apdrošināšanas akciju sabiedrība Sampo Latvija", kas nodarbojās ar nedzīvības apdrošināšanu. 2002. gada 4. janvārī, pēc Sampo apdrošināšanas biznesa apvienošanas ar If, uzņēmums ieguva nosaukumu "Apdrošināšanas akciju sabiedrība If Latvia". 2009. gadā If tika pārveidota par Igaunijā reģistrētā If P&C Insurance AS Latvijas filiāli. Atsauces Ārējās saites If starptautiskā vietne If grupas Zviedrijas vietne If Latvijas vietne